DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Spojené kráľovstvo Veľkej Británie a Severného Írska („Spojené kráľovstvo“) predložilo 29. marca 2017 oznámenie o svojom úmysle vystúpiť z Únie podľa článku 50 Zmluvy o Európskej únii. Znamená to, že ak sa dohoda o vystúpení neratifikuje, od 30. marca 2019 (ďalej len „dátum vystúpenia“) sa na Spojené kráľovstvo prestane uplatňovať primárne a sekundárne právo Únie. Spojené kráľovstvo sa tak stane treťou krajinou.

Európska rada (článok 50) 13. decembra 2018 zopakovala svoju výzvu, aby sa na všetkých úrovniach zintenzívnili prípravy na dôsledky vystúpenia Spojeného kráľovstva, a to s ohľadom na všetky možné scenáre. Tento akt je súčasťou balíka opatrení, ktoré Komisia prijíma v reakcii na túto výzvu.

Program Erasmus+ patrí medzi hlavné iniciatívy EÚ a pravdepodobne je jedným z najúspešnejších programov Európskej únie. Program začal fungovať pred viac ako 30 rokmi a odvtedy poskytol viac ako deviatim miliónom mladých Európanov príležitosť na vzdelávaciu mobilitu v zahraničí. Vytvoril celú generáciu ľudí, ktorí sa stotožňujú s Európou. Generácia otvorených, sebavedomých a silných ľudí, ktorí zdieľajú spoločné európske hodnoty a prispievajú k budovaniu vedomostnej základne a odolnosti európskeho hospodárstva a spoločnosti.

Erasmus+ podporuje opatrenia v oblasti vzdelávania a odbornej prípravy, mládeže a športu. Pomáha európskym krajinám modernizovať a zlepšovať ich systémy vzdelávania a odbornej prípravy, ako aj politiky pre mládež a šport, čím posilňuje ich úlohu ako hnacej sily rastu, zamestnanosti, konkurencieschopnosti, inovácií a sociálnej súdržnosti. Program poskytuje príležitosť na vzdelávanie alebo odbornú prípravu v zahraničí takmer 800 000 ľuďom ročne. Činnosti v rámci mobility môžu trvať až 12 mesiacov.

Program je kľúčovým nástrojom, pokiaľ ide o cieľ vytvoriť európsky vzdelávací priestor do roku 2025, ktorý by mladým ľuďom umožnil to najlepšie vzdelanie a odbornú prípravu, pričom učeniu, štúdiu a výskumu by nebránili hranice a čas strávený v inom členskom štáte – štúdiom, vzdelávaním alebo prácou – by sa stal normou. Európsky vzdelávací priestor by v ľuďoch vyvolával silný pocit identity ako Európanov, ako aj príslušnosti k európskemu kultúrnemu dedičstvu a jeho rozmanitosti.

V čase vystúpenia Spojeného kráľovstva Veľkej Británie a Severného Írska z Európskej únie bude v Spojenom kráľovstve takmer 14 000 študentov z EÚ27 (študentov a stážistov v oblasti vysokoškolského vzdelávania, odborného vzdelávania a prípravy, vzdelávajúcej sa mládeže, pedagogických zamestnancov) a v EÚ27 bude približne 7 000 študentov zo Spojeného kráľovstva.

Ak sa dohoda o vystúpení neratifikuje, znamenalo by to, že súčasní účastníci programu Erasmus+ z EÚ27 a zo Spojeného kráľovstva by museli prerušiť svoje činnosti vzdelávacej mobility. Mnohí študenti by prišli o svoje akademické kredity a mohli by byť nútení opakovať akademický semester alebo rok. To by malo veľmi rušivý vplyv na samotných študentov, ako aj na ich vysielajúce a hosťujúce inštitúcie.

Cieľom tohto návrhu je zaviesť výnimočné opatrenia na zabránenie prerušeniu činností vzdelávacej mobility v rámci programu Erasmus+, ktoré sa týkajú Spojeného kráľovstva, v čase jeho vystúpenia z Európskej únie. Tieto opatrenia sa budú uplatňovať na prebiehajúce činnosti vzdelávacej mobility v rámci programu Erasmus+, ktoré sa začali pred dátumom, od ktorého sa zmluvy prestanú uplatňovať na Spojené kráľovstvo a v Spojenom kráľovstve.

•Súlad s existujúcimi ustanoveniami politík v tejto oblasti politiky

Cieľom tohto návrhu je zaistiť pokračovanie existujúcich programov.

•Súlad s ostatnými politikami Únie

Tento návrh je plne v súlade s mandátom Rady pre rokovania so Spojeným kráľovstvom o jeho vystúpení z Únie.

2.PRÁVNY ZÁKLAD, SUBSIDIARITA A PROPORCIONALITA

•Právny základ